CIG กางแผนเพิ่มทุนหวังปลด “C” ลุ้นผถห.ไฟเขียว 16 ก.ย.นี้
CIG เล็งเพิ่มทุนหวังปลดล็อกเครื่องหมาย “C” พร้อมเร่งปิดดีลพันธมิตรรายใหญ่ หวังสร้างโอกาสขยายการเติบโตทั้งระยะสั้น-ระยะยาว
CIG เล็งเพิ่มทุนหวังปลดล็อกเครื่องหมาย “C” พร้อมเร่งปิดดีลพันธมิตรรายใหญ่ หวังสร้างโอกาสขยายการเติบโตทั้งระยะสั้น-ระยะยาว
16 ส.ค. 2565

นายอารีย์ พุ่มเสนาะ ประธานกรรมการบริหาร บริษัท ซี. ไอ. กรุ๊ป จำกัด (มหาชน) หรือ CIG เปิดเผยว่า จากกรณีที่หลักทรัพย์ของบริษัทถูกขึ้นเครื่องหมาย “C” ภายใต้เหตุผลหลัก ส่วนของผู้ถือหุ้นน้อยกว่าร้อยละ 50 ของทุนชำระแล้ว สำหรับงบการเงินไตรมาส 2 สิ้นสุดวันที่ 30 มิถุนายน 2565 สาเหตุหลักสืบเนื่องจากการที่ส่วนของผู้ถือหุ้นลดลงเหลือประมาณ 201.47 ล้านบาท คิดเป็น 46.59% ของทุนจดทะเบียนชำระแล้วที่ 432.39 ล้านบาท ซึ่งบริษัทได้เล็งเห็นปัญหาดังกล่าว และมีแผนการแก้ไขล่วงหน้า โดยคณะกรรมการบริษัทได้มีมติอนุมัติการออกและเสนอขายหุ้นสามัญเพิ่มทุนให้แก่ผู้ถือหุ้นสามัญเดิมของบริษัทตามสัดส่วนการถือหุ้น (Right Offering) ไปแล้วเมื่อวันที่ 6 สิงหาคม 2565 ที่ผ่านมา
ขณะที่บริษัทจะนำเสนอต่อที่ประชุมวิสามัญผู้ถือหุ้น ครั้งที่ 2/2565 เพื่อพิจารณาอนุมัติในหลายวาระ ได้แก่ การเพิ่มทุนจดทะเบียนของบริษัทอีกจำนวน 1,297,182,682 บาท, การพิจารณาอนุมัติการจัดสรรหุ้นสามัญเพิ่มทุนจดทะเบียนจำนวน 2,594,365,364 หุ้น, การพิจารณาอนุมัติการออกและเสนอขายหุ้นสามัญเพิ่มทุนให้แก่ผู้ถือหุ้นสามัญเดิมของบริษัทตามสัดส่วนการถือหุ้น (Right Offering), การพิจารณาอนุมัติการออกและเสนอขายหุ้นกู้แปลงสภาพให้แก่ผู้ถือหุ้นสามัญเดิมของบริษัทตามสัดส่วนการถือหุ้น (Right Offering) และพิจารณาอนุมัติวงเงินการออกและเสนอขายหุ้นกู้จำนวน 6,000 ล้านบาท โดยกำหนดการประชุมในวันที่ 16 กันยายน 2565 เวลา 14.00 น. ณ ห้องประชุมใหญ่ สำนักงานใหญ่ บริษัท ซี.ไอ.กรุ๊ป จำกัด (มหาชน)
ทั้งนี้ เพื่อเป็นการยืนยันแนวทางการแก้ไขดังกล่าว ในฐานะผู้ถือหุ้นใหญ่ให้คำยืนยันว่าการเพิ่มทุนให้แก่ผู้ถือหุ้นสามัญเดิมของบริษัท ตามสัดส่วนการถือหุ้นตนเองและครอบครัวได้เตรียมเงินเพิ่มทุนตามสัดส่วนไว้เรียบร้อย ซึ่งจะส่งผลให้ส่วนของผู้ถือหุ้นเพิ่มขึ้นอย่างน้อยเป็นร้อยละ 64 ของทุนชำระแล้วสำหรับงบการเงินสิ้นปี 2565 รวมทั้งอยู่ระหว่างเจรจากับพันธมิตรร่วมทุนและผู้ถือหุ้นใหญ่เดิมหลายราย เพื่อระดมทุนทั้งส่วนของตนเองเพิ่มเติมและส่วนของผู้ถือหุ้นรายใหญ่อื่นๆ เพื่อให้การเพิ่มทุนครั้งนี้สำเร็จลุล่วงและแก้ปัญหาการเงินของบริษัทได้ในระยะยาว
ทั้งนี้ บริษัทมีแนวทางการจัดหาแหล่งเงินทุนจากหลายแนวทาง อาทิ การออกหุ้นเพิ่มทุนขายให้กับผู้ถือหุ้นเดิม (RO), การออกหุ้นกู้แปลงสภาพให้แก่ผู้ถือหุ้นเดิมของบริษัท, เงินทุนจากการออกหุ้นกู้, เงินทุนจากการขายหุ้นของบริษัทย่อย หรือบริษัทร่วม, การร่วมทุนของพันธมิตร และการกู้เงินจากสถาบันการเงิน เป็นต้น เพื่อนำมาขับเคลื่อนธุรกิจให้ได้ตามแผนที่วางไว้
อย่างไรก็ตาม บริษัทจะจัดประชุมเพื่อให้ข้อมูลแก่ผู้ถือหุ้น นักลงทุน และผู้ที่เกี่ยวข้อง (Public Presentation) ในเร็วๆ นี้ เพื่อชี้แจงสาเหตุที่เกิดขึ้นจากการที่บริษัทมีแผนเพิ่มทุน เพื่อนำมาปรับกลยุทธ์และแผนธุรกิจที่จะสร้างโอกาสขยายการเติบโตให้กับบริษัททั้งธุรกิจพลังงาน ธุรกิจสาธารณูปโภคและโครงสร้างพื้นฐาน รวมถึงธุรกิจต่อยอดเพื่อลดการพึ่งพิงจากธุรกิจเดิมของบริษัทที่จะช่วยสร้างรายได้เพิ่มในระยะสั้น และระยะยาว